CELEX: 32021D1012
Language: el
Date: 2021-06-21 00:00:00
Title: Απόφαση (ΚΕΠΠΑ) 2021/1012 του Συμβουλίου της 21ης Ιουνίου 2021 για τον διορισμό του ειδικού εντεταλμένου της Ευρωπαϊκής Ένωσης για το Κέρας της Αφρικής

22.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 222/27
               
            
         ΑΠΟΦΑΣΗ (ΚΕΠΠΑ) 2021/1012 ΤΟΥ ΣΥΜΒΟΥΛΙΟΥ
         της 21ης Ιουνίου 2021
         για τον διορισμό του ειδικού εντεταλμένου της Ευρωπαϊκής Ένωσης για το Κέρας της Αφρικής
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 33 και το άρθρο 31 παράγραφος 2,
         Έχοντας υπόψη την πρόταση του Ύπατου Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 8 Δεκεμβρίου 2011 το Συμβούλιο εξέδωσε την απόφαση 2011/819/ΚΕΠΠΑ (1) με την οποία διόρισε τον κ. Αλέξανδρο ΡΟΝΤΟ ειδικό εντεταλμένο της Ευρωπαϊκής Ένωσης (ΕΕΕΕ) για το Κέρας της Αφρικής.
                  
               
                     (2)
                  
                  
                     Στις 25 Ιουνίου 2018, το Συμβούλιο εξέδωσε την απόφαση (ΚΕΠΠΑ) 2018/905 (2) για παράταση της εντολής του κ. ΡΟΝΤΟΥ ως ΕΕΕΕ για το Κέρας της Αφρικής. Η εν λόγω απόφαση τροποποιήθηκε τελευταία με την απόφαση του Συμβουλίου (ΚΕΠΠΑ) 2021/352 (3). Η θητεία του ΕΕΕΕ λήγει στις 30 Ιουνίου 2021.
                  
               
                     (3)
                  
                  
                     Θα πρέπει να διοριστεί ένας νέος ΕΕΕΕ για το Κέρας της Αφρικής για περίοδο 14 μηνών.
                  
               
                     (4)
                  
                  
                     Ο ΕΕΕΕ εκτελεί την εντολή του εν μέσω μιας κατάστασης η οποία ενδέχεται να επιδεινωθεί και να εμποδίσει την επίτευξη των στόχων της εξωτερικής δράσης της Ένωσης όπως ορίζονται στο άρθρο 21 της Συνθήκης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ειδικός εντεταλμένος της Ευρωπαϊκής Ένωσης
            
               1.   Η κα Annette Weber διορίζεται ως ειδικός εντεταλμένος/ειδική εντεταλμένη της Ευρωπαϊκής Ένωσης (ΕΕΕΕ) για το Κέρας της Αφρικής από την 1η Ιουλίου 2021 έως τις 31 Αυγούστου 2022. Το Συμβούλιο μπορεί να αποφασίσει να παραταθεί ή να τερματιστεί νωρίτερα η εντολή του ΕΕΕΕ, βάσει αξιολόγησης της Επιτροπής Πολιτικής και Ασφάλειας (ΕΠΑ) και πρότασης του ύπατου εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας (ΥΕ).
            
            
               2.   Για τους σκοπούς της εντολής του ΕΕΕΕ, ως Κέρας της Αφρικής νοείται η περιοχή που περιλαμβάνει το πρωταρχικό επίκεντρο της στρατηγικής της Ευρωπαϊκής Ένωσης στο Κέρας της Αφρικής («στρατηγική»), όπως εγκρίθηκε με τα συμπεράσματα του Συμβουλίου της 10ης Μαΐου 2021, και συγκεκριμένα την Αιθιοπία, την Ερυθραία, την Κένυα, το Νότιο Σουδάν, την Ουγκάντα, τη Σομαλία, το Σουδάν και το Τζιμπουτί. Ο ΕΕΕΕ θα έχει επίσης επαφές με τις χώρες της Ερυθράς Θάλασσας, της λεκάνης του Νείλου και άλλες, καθώς και με σχετικές περιφερειακές ή διεθνείς οντότητες πέραν του Κέρατος της Αφρικής, συμπεριλαμβανομένης της Αραβικής χερσονήσου και της Βόρειας Αφρικής, ανάλογα με την περίπτωση.
            
         
         
            Άρθρο 2
            Στόχοι πολιτικής
            
               1.   Με βάση τους στόχους της στρατηγικής, η εντολή του ΕΕΕΕ είναι να συνεισφέρει ενεργώς στις περιφερειακές και διεθνείς προσπάθειες για ειρηνική συνύπαρξη και διαρκή ειρήνη, ασφάλεια και ανάπτυξη εντός και μεταξύ των χωρών της περιοχής. Ο ΕΕΕΕ επιδιώκει περαιτέρω να ενισχύσει την ποιότητα, την ένταση, τον αντίκτυπο και την προβολή της πολύπλευρης δράσης της Ένωσης στο Κέρας της Αφρικής.
            
            
               2.   Ο ΕΕΕΕ συμβάλλει στην ανάπτυξη και την υλοποίηση των προσπαθειών της Ένωσης στην περιοχή σύμφωνα με την ολοκληρωμένη προσέγγιση, μεταξύ άλλων στους τομείς της πολιτικής, της ασφάλειας και της ανάπτυξης, συντονίζοντας όλα τα σχετικά μέσα και τους ενδιαφερόμενους όσον αφορά δράσεις της Ένωσης. Το έργο του ΕΕΕΕ επιτελείται σε στενή συνεργασία και στενό συντονισμό με τους αρμόδιους επικεφαλής των αντιπροσωπειών της Ένωσης, την Ευρωπαϊκή Υπηρεσία Εξωτερικής Δράσης (ΕΥΕΔ), την Επιτροπή, τα κράτη μέλη και άλλους σχετικούς παράγοντες και ενδιαφερόμενους φορείς της Ένωσης. Ο ΕΕΕΕ ενισχύει την επιρροή της Ένωσης στην περιοχή και εξασφαλίζει τη συνοχή της προσέγγισης της Ένωσης σε περιφερειακό επίπεδο.
            
            
               3.   Ο ΕΕΕΕ συμβάλλει στη δέσμευση της Ένωσης να εμβαθύνει τη στρατηγική της σχέση και εταιρική σχέση με την περιοχή του Κέρατος της Αφρικής και τις χώρες της, με στόχο τη στήριξη της ειρήνης και της ασφάλειας, της δημοκρατίας, των ανθρωπίνων δικαιωμάτων, του κράτους δικαίου, της ισότητας των φύλων, των ανθρωπιστικών αρχών και του διεθνούς ανθρωπιστικού δικαίου (ΔΑΔ), της βιώσιμης ανάπτυξης, της οικονομικής ανάπτυξης, της δράσης για το κλίμα και της περιφερειακής συνεργασίας.
            
            
               4.   Οι γενικοί στόχοι πολιτικής στους οποίους συμβάλλει ο ΕΕΕΕ περιλαμβάνουν, μεταξύ άλλων:
               
                           α)
                        
                        
                           τη σταθεροποίηση του Κέρατος της Αφρικής, με έμφαση στην ευρύτερη περιφερειακή δυναμική, μεταξύ άλλων σε επίπεδο χώρας, όταν αυτό έχει σημασία για τη σταθερότητα της περιοχής·
                        
                     
                           β)
                        
                        
                           τις πολιτικές μεταβάσεις π.χ. στην Αιθιοπία και το Σουδάν, τις διαδικασίες για την οικοδόμηση της ειρήνης και τη συγκρότηση κρατικού μηχανισμού στη Σομαλία και το Νότιο Σουδάν, καθώς και την πρόληψη και έγκαιρη προειδοποίηση σε περιπτώσεις πιθανών συγκρούσεων μεταξύ ή εντός των χωρών της περιοχής, συμπεριλαμβανομένων των διασυνοριακών διαφορών, και τη συμβολή στη διαμεσολάβηση και την επίλυσή τους·
                        
                     
                           γ)
                        
                        
                           την περιφερειακή συνεργασία στους τομείς της πολιτικής, της ασφάλειας και της βιώσιμης οικονομικής περιφερειακής συνεργασίας και της κοινής πολυμερούς δράσης, ιδίως με την Αφρικανική Ένωση (ΑΕ) και τη Διακυβερνητική Αρχή για την Ανάπτυξη (IGAD)·
                        
                     
                           δ)
                        
                        
                           την εξεύρεση λύσης κατόπιν διαπραγματεύσεων για το Μεγάλο Φράγμα της Αιθιοπικής Αναγέννησης και την προώθηση της διασυνοριακής συνεργασίας σε ολόκληρη τη λεκάνη του Νείλου·
                        
                     
                           ε)
                        
                        
                           την ασφάλεια, τη σταθερότητα και τη συνεργασία γύρω από την Ερυθρά Θάλασσα.
                        
                     
         
         
            Άρθρο 3
            Εντολή
            
               1.   Για την επίτευξη των στόχων πολιτικής σχετικά με το Κέρας της Αφρικής, η εντολή του ΕΕΕΕ συνίσταται στα εξής:
               
                           α)
                        
                        
                           να συμβάλλει ενεργά στην εφαρμογή της στρατηγικής και να ενισχύει τη συνολική συνοχή και αποτελεσματικότητα των δραστηριοτήτων της Ένωσης με σκοπό την περαιτέρω εμβάθυνση και ενίσχυση των σχέσεων και των εταιρικών σχέσεων της Ένωσης με το Κέρας της Αφρικής και με τις χώρες και τις οργανώσεις που περιλαμβάνει·
                        
                     
                           β)
                        
                        
                           να έχει επαφές με όλους τους εμπλεκόμενους φορείς της περιοχής, τους εθνικούς κυβερνητικούς και μη κυβερνητικούς παράγοντες, τις περιφερειακές αρχές, τους διεθνείς και περιφερειακούς οργανισμούς, την κοινωνία των πολιτών, τον ιδιωτικό τομέα και τη διασπορά, με σκοπό την προαγωγή των στόχων της Ένωσης και τη συμβολή στην καλύτερη κατανόηση του ρόλου της Ένωσης στην περιοχή. Στο πλαίσιο αυτό, ο ΕΕΕΕ ταξιδεύει τακτικά σε όλες τις χώρες της περιοχής·
                        
                     
                           γ)
                        
                        
                           να συνεργάζεται με σχετικούς παράγοντες εκτός της περιοχής, με σκοπό την αντιμετώπιση ζητημάτων ευρύτερης περιφερειακής σταθερότητας, μεταξύ άλλων για το Μεγάλο Φράγμα της Αιθιοπικής Αναγέννησης, την Ερυθρά Θάλασσα, τον Δυτικό Ινδικό Ωκεανό και τη χρηματοδότηση της αποστολής της Αφρικανικής ένωσης στη Σομαλία (AMISOM) και τις επακόλουθες δράσεις στον τομέα της ασφάλειας υπό την ηγεσία της ΑΕ. Οι επαφές περιλαμβάνουν διμερή συνεργασία, κατά περίπτωση, με τις Ηνωμένες Πολιτείας της Αμερικής, το Ηνωμένο Βασίλειο της Μεγάλης Βρετανίας και Βόρειας Ιρλανδίας, τις χώρες του Κόλπου, την Αίγυπτο, περιφερειακές επαφές με το Συμβούλιο Συνεργασίας του Περσικού Κόλπου, το Συμβούλιο των Αραβικών και Αφρικανικών Κρατών για την Ερυθρά Θάλασσα και τον Κόλπο του Άντεν και άλλους σχετικούς διεθνείς παράγοντες·
                        
                     
                           δ)
                        
                        
                           να εκπροσωπεί και να προωθεί τα συμφέροντα και την προβολή της Ένωσης στα σχετικά περιφερειακά και διεθνή φόρουμ·
                        
                     
                           ε)
                        
                        
                           να ενθαρρύνει και να στηρίζει την αποτελεσματική πολιτική συνεργασία και τη συνεργασία στον τομέα της ασφάλειας και τη βιώσιμη οικονομική ολοκλήρωση στην περιοχή μέσω της σύμπραξης της ΕΕ με την ΑΕ και περιφερειακούς οργανισμούς, ιδίως την IGAD. Ο ΕΕΕΕ δρομολογεί/κατευθύνει, στηρίζει και προωθεί μηχανισμούς επίλυσης συγκρούσεων, ιδίως μηχανισμούς υπό ιδία αφρικανική ευθύνη καθώς και στη Μέση Ανατολή/Βόρεια Αφρική, με σκοπό την περαιτέρω αποτελεσματική πρόληψη, αποκλιμάκωση και ειρηνική διευθέτηση των διαφορών και τη συμφιλίωση μέσω προώθησης του διαλόγου, της διαπραγμάτευσης και της διαμεσολάβησης·
                        
                     
                           στ)
                        
                        
                           να παρακολουθεί τις πολιτικές εξελίξεις και τις εξελίξεις στον τομέα της ασφάλειας στην περιοχή και να συμβάλλει στη χάραξη της σχετικής πολιτικής της Ένωσης, με σκοπό την παροχή συμβουλών για συγκεκριμένες προτάσεις δράσης και τη διαμόρφωση αυτών, μεταξύ άλλων όσον αφορά την Ερυθραία, την Αιθιοπία, τη Σομαλία, το Σουδάν, το Νότιο Σουδάν, τη συνοριακή διαμάχη Σουδάν-Αιθιοπίας, τις εντάσεις Σομαλίας-Κένυας, τον περιφερειακό ρόλο της Κένυας, τη διαμάχη για τον Νείλο, την ασφάλεια στην Ερυθρά Θάλασσα, την προώθηση της περιφερειακής ολοκλήρωσης και άλλα ζητήματα που απασχολούν την περιοχή και επηρεάζουν την ασφάλεια, τη σταθερότητα και την ειρηνική και χωρίς αποκλεισμούς ανάπτυξή της. Ο ΕΕΕΕ συμβάλλει επίσης στην έγκαιρη αντίδραση της Ένωσης και στο στρατηγικό και μακροπρόθεσμο όραμα της Ένωσης στο Κέρας της Αφρικής·
                        
                     
                           ζ)
                        
                        
                           να εξακολουθήσει να κινητοποιεί περιφερειακή και διεθνή στήριξη για τις πολιτικές μεταβάσεις, π.χ. στην Αιθιοπία και το Σουδάν, σε στενή συνεργασία με τους επικεφαλής των αντιπροσωπειών της Ένωσης και των αποστολών των κρατών μελών. Ο ΕΕΕΕ συμβάλει στη στήριξη των προσπαθειών ειρήνευσης και συμφιλίωσης σε εθνικό επίπεδο βάσει διαλόγου χωρίς αποκλεισμούς και με διαφάνεια. Ο ΕΕΕΕ συνεχίζει τις προσπάθειες για την αντιμετώπιση των περιφερειακών συνεπειών των πολλαπλών κρίσεων στην Αιθιοπία, μεταξύ άλλων στην περιοχή του Τιγκράι, κυρίως προωθώντας την ειρηνική επίλυση των συνοριακών εντάσεων με το Σουδάν. Όσον αφορά το Σουδάν, οι προσπάθειες του ΕΕΕΕ επικεντρώνονται επίσης στη στήριξη της εφαρμογής της ειρηνευτικής συμφωνίας της Τζούμπα καθώς και των διαπραγματεύσεων και της εφαρμογής των επακόλουθων συμφωνιών·
                        
                     
                           η)
                        
                        
                           να εξακολουθήσει να παροτρύνει περιφερειακούς και διεθνείς παράγοντες να παράσχουν περισσότερη στήριξη στις κρίσιμες διαδικασίες για την οικοδόμηση της ειρήνης και τη συγκρότηση κρατικού μηχανισμού στη Σομαλία και το Νότιο Σουδάν. Συμπληρωματικά προς τις προσπάθειες του επικεφαλής της αντιπροσωπείας της Ένωσης και των κρατών μελών, ο ΕΕΕΕ στηρίζει τις προσπάθειες της Ένωσης για τη συγκρότηση κρατικού μηχανισμού στη Σομαλία, συμπεριλαμβανομένης της ανάπτυξης του τομέα της ασφάλειας. Εν προκειμένω, ο ΕΕΕΕ συμβάλλει στον προβληματισμό που σχετίζονται με τη χρήση του Ευρωπαϊκού Μηχανισμού για την Ειρήνη, καθώς και με τις αποστολές και επιχειρήσεις της Κοινής Πολιτικής Ασφάλειας και Άμυνας (ΚΠΑΑ) στην περιοχή. Όσον αφορά το Νότιο Σουδάν, σε στενή συνεργασία με τον επικεφαλής της αντιπροσωπείας της Ένωσης, ο ΕΕΕΕ συνεχίζει να συνεργάζεται στενά με τον ΟΗΕ, την IGAD, την ΑΕ και άλλους σχετικούς διεθνείς εταίρους, προκειμένου να εξασφαλίσει τη στήριξή τους στις ειρηνευτικές προσπάθειες και τη συνολική σταθεροποίηση της χώρας·
                        
                     
                           θ)
                        
                        
                           να συνεργάζεται με την Ερυθραία, εμμένοντας σε ένα εποικοδομητικό θεματολόγιο σε περιφερειακό επίπεδο, συμπεριλαμβανομένης της απόσυρσης των στρατευμάτων της Ερυθραίας από την Αιθιοπία·
                        
                     
                           ι)
                        
                        
                           να συνεχίσει να εκπροσωπεί την Ένωσης υπό την ιδιότητα του παρατηρητή στις συνομιλίες υπό την ηγεσία της ΑΕ για το Μεγάλο Φράγμα της Αιθιοπικής Αναγέννησης. Σε στενή συνεργασία με τους επικεφαλής των αντιπροσωπειών της Ένωσης και των αποστολών των κρατών μελών στην Αίγυπτο, το Σουδάν και την Αιθιοπία, ο ΕΕΕΕ συμβάλλει στη στήριξη του διαλόγου και της συνεργασίας μεταξύ των μερών για την οικοδόμηση εμπιστοσύνης και την ανάπτυξη μέτρων οικοδόμησης εμπιστοσύνης που θα μπορούσαν να συμβάλουν στην παροχή κινήτρων για την επίλυση της διένεξης σχετικά με το Μεγάλο Φράγμα της Αιθιοπικής Αναγέννησης. Γενικότερα, ο ΕΕΕΕ συμβάλλει στην προσπάθεια της Ένωσης να εντείνει τη δέσμευσή της όσον αφορά τη διπλωματία των υδάτων σε ολόκληρη τη λεκάνη του Νείλου·
                        
                     
                           ια)
                        
                        
                           να προάγει τη συνεργασία, τον διάλογο και την ειρηνική διευθέτηση των διαφορών γύρω από την Ερυθρά Θάλασσα και να δημιουργεί προνομιακές σχέσεις με πρωτοβουλίες περιφερειακής ιδίας ευθύνης. Σε στενό συντονισμό με τους επικεφαλής των αντιπροσωπειών της Ένωσης και των αποστολών των κρατών μελών στην περιοχή, ο ΕΕΕΕ συμβάλλει στην ανάπτυξη ολοκληρωμένης προσέγγισης για την περιοχή της Ερυθράς Θάλασσας και στη διαμόρφωση συμπεριληπτικού θεματολογίου συνεργασίας για την Ερυθρά Θάλασσα μεταξύ των σχετικών περιφερειακών και διεθνών παραγόντων·
                        
                     
                           ιβ)
                        
                        
                           να παρακολουθεί εκ του σύνεγγυς τις διασυνοριακές προκλήσεις που επηρεάζουν το Κέρας της Αφρικής και να προωθεί τη συνεργασία για την αντιμετώπισή τους, ιδίως όσον αφορά τη ριζοσπαστικοποίηση και την τρομοκρατία, τη θαλάσσια ασφάλεια και την πειρατεία, τις συνοριακές διαφορές, όλες τις μορφές παράνομης εμπορίας, συμπεριλαμβανομένης της εμπορίας ανθρώπων, τις παράνομες χρηματοοικονομικές ροές, καθώς και τις ενδεχόμενες επιπτώσεις των ανθρωπιστικών κρίσεων σε πολιτικό επίπεδο και σε επίπεδο ασφάλειας·
                        
                     
                           ιγ)
                        
                        
                           να προωθεί την πρόσβαση στην ανθρωπιστική βοήθεια, το σεβασμό του ΔΑΔ και την προστασία των αμάχων·
                        
                     
                           ιδ)
                        
                        
                           να συμβάλει, σε συνεργασία με τον ΕΕΕΕ για τα ανθρώπινα δικαιώματα, στην προώθηση των ανθρωπίνων δικαιωμάτων μέσω της εφαρμογής της απόφασης 2011/168/ΚΕΠΠΑ του Συμβουλίου (4) και της πολιτικής της Ένωσης για τα ανθρώπινα δικαιώματα συμπεριλαμβανομένων των κατευθυντήριων γραμμών της Ένωσης για τα ανθρώπινα δικαιώματα, ιδίως των κατευθυντήριων γραμμών της Ένωσης για τα παιδιά και τις ένοπλες συγκρούσεις, καθώς και σχετικά με τη βία κατά των γυναικών και κοριτσιών και την καταπολέμηση κάθε μορφής διακρίσεων εναντίον τους, και της πολιτικής της Ένωσης σχετικά με την απόφαση 1325 (2000) του Συμβουλίου Ασφαλείας των Ηνωμένων Εθνών (ΑΣΑΗΕ) και τις μεταγενέστερες αποφάσεις για τις γυναίκες, την ειρήνη και την ασφάλεια, καθώς και την απόφαση ΑΣΑΗΕ 2250 (2015) για τη νεολαία, την ειρήνη και την ασφάλεια. Σε αυτό περιλαμβάνεται επικοινωνία με το Διεθνές Ποινικό Δικαστήριο, το Γραφείο του Ύπατου Αρμοστή για τα Ανθρώπινα Δικαιώματα και με υπερασπιστές των ανθρωπίνων δικαιωμάτων·
                        
                     
                           ιε)
                        
                        
                           να συμβάλει στην αντιμετώπιση των αυξανόμενων επιπτώσεων της κλιματικής αλλαγής στην ειρήνη και την ασφάλεια. Αυτό προϋποθέτει ότι στο πλαίσιο των δραστηριοτήτων πρόληψης και οικοδόμησης της ειρήνης λαμβάνονται υπόψη οι κίνδυνοι για την ασφάλεια που σχετίζονται με το κλίμα και το περιβάλλον.
                        
                     
            
               2.   Για την εκπλήρωση της εντολής του, ο ΕΕΕΕ, μεταξύ άλλων:
               
                           α)
                        
                        
                           παρέχει συμβουλές και υποβάλλει εκθέσεις για τον καθορισμό των θέσεων της Ένωσης στα περιφερειακά και διεθνή φόρουμ, ανάλογα με την περίπτωση, με σκοπό την ενεργό προώθηση δράσεων βασισμένων στην εταιρικές σχέσεις και στην αμοιβαία λογοδοσία, καθώς και την ενίσχυση της ολοκληρωμένης προσέγγισης της Ένωσης όσον αφορά το Κέρας της Αφρικής·
                        
                     
                           β)
                        
                        
                           συμβάλλει στη διατήρηση της εποπτείας όλων των δραστηριοτήτων της Ένωσης και εξασφαλίζει στήριξη, συνεργασία και στενό συντονισμό με τις σχετικές αντιπροσωπείες της Ένωσης και τα κράτη μέλη.
                        
                     
         
         
            Άρθρο 4
            Εκτέλεση της εντολής
            
               1.   Ο ΕΕΕΕ είναι υπεύθυνος για την εκτέλεση της εντολής και ενεργεί υπό την εξουσία του ΥΕ.
            
            
               2.   Η ΕΠΑ διατηρεί προνομιακή σχέση με τον ΕΕΕΕ και αποτελεί το πρωταρχικό σημείο επαφής του ΕΕΕΕ με το Συμβούλιο. Η ΕΠΑ παρέχει στον ΕΕΕΕ στρατηγική καθοδήγηση και πολιτική κατεύθυνση στο πλαίσιο της εντολής, με την επιφύλαξη των εξουσιών του ΥΕ.
            
            
               3.   Ο ΕΕΕΕ εκτελεί το έργο του σε στενό συντονισμό και συνεργασία με την ΕΥΕΔ και τις αρμόδιες υπηρεσίες της.
            
         
         
            Άρθρο 5
            Χρηματοδότηση
            
               1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ για το χρονικό διάστημα από την 1η Ιουλίου 2021 έως τις 31 Αυγούστου 2022, ανέρχεται σε 2 750 000 EUR.
            
            
               2.   Η διαχείριση των δαπανών γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό της Ένωσης.
            
            
               3.   Η διαχείριση των δαπανών αποτελεί αντικείμενο σύμβασης μεταξύ του ΕΕΕΕ και της Επιτροπής. Ο ΕΕΕΕ είναι υπόλογος στην Επιτροπή για όλες τις δαπάνες.
            
         
         
            Άρθρο 6
            Σύσταση και σύνθεση της ομάδας
            
               1.   Ο ΕΕΕΕ είναι υπεύθυνος για τη σύσταση της ομάδας του, εντός των ορίων της εντολής και των αντίστοιχων διαθέσιμων οικονομικών μέσων. Η ομάδα διαθέτει την εμπειρογνωμοσύνη σε ειδικά ζητήματα πολιτικής, όπως απαιτείται βάσει της εντολής. Ο ΕΕΕΕ ενημερώνει αμέσως το Συμβούλιο και την Επιτροπή για τη σύνθεση της ομάδας.
            
            
               2.   Τα κράτη μέλη, τα θεσμικά όργανα της Ένωσης και η ΕΥΕΔ δύνανται να προτείνουν την απόσπαση προσωπικού στην υπηρεσία του ΕΕΕΕ. Οι μισθοί αυτού του αποσπασμένου προσωπικού καλύπτονται από το εκάστοτε κράτος μέλος, το εκάστοτε θεσμικό όργανο της Ένωσης ή την ΕΥΕΔ, αντίστοιχα. Οι εμπειρογνώμονες που αποσπώνται από κράτη μέλη στα θεσμικά όργανα της Ένωσης ή στην ΕΥΕΔ μπορούν επίσης να τοποθετηθούν στην υπηρεσία του ΕΕΕΕ. Το διεθνές συμβασιούχο προσωπικό έχει την ιθαγένεια κράτους μέλους.
            
            
               3.   Όλο το αποσπασμένο προσωπικό τελεί υπό τη διοικητική εξουσία του αποστέλλοντος κράτους μέλους ή θεσμικού οργάνου της Ένωσης ή της ΕΥΕΔ, ασκεί δε τα καθήκοντά του και ενεργεί προς το συμφέρον της εντολής του ΕΕΕΕ.
            
            
               4.   Το προσωπικό του ΕΕΕΕ συστεγάζεται με τις αρμόδιες υπηρεσίες της ΕΥΕΔ ή τις αντιπροσωπείες της Ένωσης προκειμένου να εξασφαλίζονται η συνοχή και η συνεκτικότητα των αντίστοιχων δραστηριοτήτων τους.
            
         
         
            Άρθρο 7
            Προνόμια και ασυλίες του ΕΕΕΕ και του προσωπικού του ΕΕΕΕ
            Τα προνόμια, οι ασυλίες και οι λοιπές εγγυήσεις που απαιτούνται για την εκτέλεση και την ομαλή διεξαγωγή της αποστολής του ΕΕΕΕ και των μελών του προσωπικού του συμφωνούνται από κοινού με τις χώρες υποδοχής, κατά περίπτωση. Τα κράτη μέλη και η ΕΥΕΔ παρέχουν την απαιτούμενη υποστήριξη για τον σκοπό αυτό.
         
         
            Άρθρο 8
            Ασφάλεια των διαβαθμισμένων πληροφοριών της ΕΕ
            Ο ΕΕΕΕ και τα μέλη της ομάδας του ΕΕΕΕ τηρούν τις αρχές και τις ελάχιστες προδιαγραφές ασφάλειας που θεσπίστηκαν με την απόφαση 2013/488/ΕΕ του Συμβουλίου (5).
         
         
            Άρθρο 9
            Πρόσβαση σε πληροφορίες και υλικοτεχνική υποστήριξη
            
               1.   Τα κράτη μέλη, η Επιτροπή, η ΕΥΕΔ και η Γενική Γραμματεία του Συμβουλίου εξασφαλίζουν ότι ο ΕΕΕΕ έχει πρόσβαση σε κάθε σχετική πληροφορία.
            
            
               2.   Οι αντιπροσωπείες της Ένωσης στην περιοχή ή/και τα κράτη μέλη, κατά περίπτωση, παρέχουν υλικοτεχνική υποστήριξη στην περιοχή.
            
         
         
            Άρθρο 10
            Ασφάλεια
            Σύμφωνα με την πολιτική της Ένωσης για την ασφάλεια του προσωπικού που αναπτύσσεται εκτός της Ένωσης και εκτελεί επιχειρησιακά καθήκοντα δυνάμει του τίτλου V της Συνθήκης, ο ΕΕΕΕ λαμβάνει κάθε ευλόγως εφαρμόσιμο μέτρο, σύμφωνα με την εντολή του και την κατάσταση της ασφάλειας στην περιοχή ευθύνης, για την ασφάλεια όλου του προσωπικού που τελεί υπό την άμεση εξουσία του ΕΕΕΕ, συγκεκριμένα δε:
            
                        α)
                     
                     
                        καταρτίζει συγκεκριμένο σχέδιο ασφάλειας, βάσει καθοδήγησης της ΕΥΕΔ, με ειδικά μέτρα ασφάλειας από υλική, οργανωτική και διαδικαστική άποψη που διέπουν τη διαχείριση της ασφάλειας κινήσεων του προσωπικού προς την περιοχή ευθύνης και εντός αυτής, καθώς και τη διαχείριση συμβάντων που αφορούν την ασφάλεια και συμπεριλαμβανομένου ενός σχεδίου έκτακτης ανάγκης και εκκένωσης·
                     
                  
                        β)
                     
                     
                        εξασφαλίζει ότι όλο το προσωπικό που αναπτύσσεται εκτός της Ένωσης διαθέτει ασφαλιστική κάλυψη έναντι υψηλού κινδύνου, όπως απαιτείται λόγω των συνθηκών στην περιοχή ευθύνης·
                     
                  
                        γ)
                     
                     
                        εξασφαλίζει ότι όλα τα μέλη της ομάδας του ΕΕΕΕ που αναπτύσσονται εκτός της Ένωσης, συμπεριλαμβανομένου του προσωπικού που προσλαμβάνεται επιτόπου, έχουν λάβει κατάλληλη κατάρτιση όσον αφορά την ασφάλεια προτού ή μόλις φθάσουν στην περιοχή ευθύνης, με βάση τις διαβαθμίσεις κινδύνου που έχουν οριστεί από την ΕΥΕΔ για την περιοχή αυτή·
                     
                  
                        δ)
                     
                     
                        μεριμνά για την εφαρμογή όλων των συμφωνημένων συστάσεων που διατυπώνονται κατόπιν των τακτικών αξιολογήσεων ασφαλείας και υποβάλλει στον ΥΕ, στο Συμβούλιο και στην Επιτροπή γραπτές εκθέσεις για την εφαρμογή τους και για άλλα ζητήματα ασφάλειας στο πλαίσιο των τακτικών εκθέσεων προόδου και μιας τελικής συγκεφαλαιωτικής έκθεσης για την εκτέλεση της εντολής.
                     
                  
         
            Άρθρο 11
            Υποβολή εκθέσεων
            Ο ΕΕΕΕ υποβάλλει τακτικά προφορικές και γραπτές εκθέσεις στον ΥΕ και την ΕΠΑ. Ο ΕΕΕΕ υποβάλλει επίσης έκθεση, ανάλογα με τις ανάγκες, σε ομάδες εργασίας του Συμβουλίου. Οι τακτικές εκθέσεις διανέμονται μέσω του δικτύου COREU. Ο ΕΕΕΕ μπορεί να υποβάλλει εκθέσεις στο Συμβούλιο Εξωτερικών Υποθέσεων. Σύμφωνα με το άρθρο 36 της Συνθήκης, ο ΕΕΕΕ μπορεί να συμμετέχει στην ενημέρωση του Ευρωπαϊκού Κοινοβουλίου.
         
         
            Άρθρο 12
            Συντονισμός
            
               1.   Στο πλαίσιο της στρατηγικής, ο ΕΕΕΕ προωθεί την ενότητα, τη συνοχή και την αποτελεσματικότητα της δράσης της Ένωσης και μεριμνά ώστε όλα τα μέσα της Ένωσης και οι δράσεις των κρατών μελών να χρησιμοποιούνται συνεκτικά για την επίτευξη των στόχων πολιτικής της Ένωσης. Κατά περίπτωση, επιδιώκεται η συνεργασία με τα κράτη μέλη. Οι δραστηριότητες του ΕΕΕΕ συντονίζονται με εκείνες της ΕΥΕΔ, των αντιπροσωπειών της Ένωσης και της Επιτροπής, καθώς και με τις δραστηριότητες άλλων ΕΕΕΕ που δραστηριοποιούνται στην περιοχή. Ο ΕΕΕΕ ενημερώνει τακτικά τις αποστολές των κρατών μελών και τις αντιπροσωπείες της Ένωσης.
            
            
               2.   Επιτόπου, διατηρείται στενή επαφή με τους αρμόδιους αρχηγούς αποστολών των κρατών μελών, τους επικεφαλής των αντιπροσωπειών της Ένωσης και τους αρχηγούς των αποστολών και επιχειρήσεων ΚΠΑΑ. Αυτοί καταβάλλουν κάθε προσπάθεια προκειμένου να επικουρούν τον ΕΕΕΕ στην εκτέλεση της εντολής. Ο ΕΕΕΕ, σε στενό συντονισμό με τις σχετικές αντιπροσωπείες της Ένωσης, παρέχει τοπική πολιτική καθοδήγηση στον διοικητή των δυνάμεων της EUNAVFOR Atalanta, στον διοικητή της αποστολής EUTM Somalia και στον αρχηγό της EUCAP Somalia. Ο ΕΕΕΕ, οι διοικητές επιχειρήσεων της ΕΕ και ο διοικητής μη στρατιωτικών επιχειρήσεων διαβουλεύονται ανάλογα με τις ανάγκες. Ο ΕΕΕΕ αναπτύσσει επίσης επαφές επιτόπου με άλλους διεθνείς και περιφερειακούς παράγοντες.
            
         
         
            Άρθρο 13
            Συνδρομή σε σχέση με αξιώσεις
            Ο ΕΕΕΕ και το προσωπικό του ΕΕΕΕ συμβάλλουν στην παροχή στοιχείων για την αντιμετώπιση τυχόν αξιώσεων και υποχρεώσεων που απορρέουν από τις εντολές των προηγούμενων ΕΕΕΕ για το Κέρας της Αφρικής, και για τους σκοπούς αυτούς παρέχουν διοικητική συνδρομή και πρόσβαση στους σχετικούς φακέλους.
         
         
            Άρθρο 14
            Επανεξέταση
            Η εφαρμογή της παρούσας απόφασης και η συνεκτικότητά της με άλλες συμβολές της Ένωσης στην περιοχή υπόκεινται σε τακτική επανεξέταση. Ο ΕΕΕΕ υποβάλλει στον ΥΕ, το Συμβούλιο και την Επιτροπή τακτικές εκθέσεις προόδου και τελική συγκεφαλαιωτική έκθεση για την εκτέλεση της εντολής έως τις 31 Μαΐου 2022.
         
         
            Άρθρο 15
            Έναρξη ισχύος
            Η παρούσα απόφαση αρχίζει να ισχύει την ημέρα της έκδοσής της.
         
         
            Λουξεμβούργο, 21 Ιουνίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση 2011/819/ΚΕΠΠΑ του Συμβουλίου, της 8ης Δεκεμβρίου 2011, για τον διορισμό του ειδικού εντεταλμένου της Ευρωπαϊκής Ένωσης για το Κέρας της Αφρικής (ΕΕ L 327 της 9.12.2011, σ. 62).
         
            (2)  Απόφαση (ΚΕΠΠΑ) 2018/905 του Συμβουλίου, της 25ης Ιουνίου 2018, για την παράταση της εντολής του ειδικού εντεταλμένου της Ευρωπαϊκής Ένωσης για το Κέρας της Αφρικής (EEJ L 161 της 26.6.2018, σ. 16).
         
            (3)  Απόφαση (ΚΕΠΠΑ) 2021/352 του Συμβουλίου, της 25ης Φεβρουαρίου 2021, για την τροποποίηση της απόφασης (ΚΕΠΠΑ) 2018/905 για την παράταση της εντολής του ειδικού εντεταλμένου της Ευρωπαϊκής Ένωσης για το Κέρας της Αφρικής (OJ L 68 της 26.2.2021, σ. 187).
         
            (4)  Απόφαση 2011/168/ΚΕΠΠΑ του Συμβουλίου, της 21ης Μαρτίου 2011, για το Διεθνές Ποινικό Δικαστήριο και την κατάργηση της κοινής θέσης 2003/444/ΚΕΠΠΑ (ΕΕ L 76 της 22.3.2011, σ. 56).
         
            (5)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).